บลจ.กรุงไทย ออกตราสารหนี้อายุ 3 เดือนผลตอบแทน 1.40% ต่อปี ขาย15-21มิ.ย.
บลจ.กรุงไทย ขายตราสารหนี้อายุ 3 เดือน ผลตอบแทน 1.40% ต่อปี เน้นลงทุนตราสารหนี้ต่างประเทศ ประเภทเงินฝากประจำ เสนอขาย 15-21มิ.ย.นี้
16 มิ.ย. 2559

นางชวินดา หาญรัตกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย เปิดเผยว่า บริษัทเปิดจำหน่ายกองทุนตราสารหนี้เพื่อเป็นทางเลือกสำหรับลูกค้าที่รับความเสี่ยงได้ในระดับต่ำ หรือต้องการพักเงินในระยะสั้น ได้แก่ กองทุนเปิดกรุงไทยตราสารหนี้ เอฟไอเอฟ 99 (KTFF99) เสนอขายในวันที่ 15-21 มิถุนายน 2559 อายุ 3 เดือน เน้นลงทุนตราสารหนี้ต่างประเทศ ประเภท เงินฝากประจำ Bank of China (Macau), China Construction Bank (Asia) Corp.Ltd, Agricultural Bank of CHINA, Union National Bank PJSC และ First Gulf Bank PJSC โดยผู้ลงทุนจะได้รับผลตอบแทนประมาณ 1.40% ต่อปี
สำหรับอัตราผลตอบแทนของตราสารหนี้ในประเทศปรับตัวลดลงทุกช่วงตามแรงซื้อกลับจากนักลงทุนทั้งในและ ต่างประเทศหลังตัวเลขการจ้างงานนอกภาคเกษตรเดือนพฤษภาคมของสหรัฐอเมริกาออกมาต่ำสุดในรอบเกือบ 6 ปี ทำให้โอกาสที่ธนาคารกลางสหรัฐ (Fed) จะขึ้นดอกเบี้ยในเดือนมิถุนายนลดลง
ประกอบกับธนาคารกลางเกาหลีใต้ที่อัตราดอกเบี้ยอยู่ในระดับเดียวกับไทยมีการปรับลดอัตราดอกเบี้ยนโยบายลง 0.25% เหลือ 1.25 % ต่อปี ส่งผลให้นักลงทุนบางกลุ่มกลับมาคาดหวังว่า คณะกรรมการ นโยบายการเงิน (กนง.) อาจมีการปรับลดอัตราดอกเบี้ยนโยบายลงตาม โดยในส่วนของ นักลงทุนต่างชาติในสัปดาห์ที่ผ่านมาเป็นยอดซื้อสุทธิจำนวน 60,551 ล้านบาท สำหรับปัจจัยที่ต้องติดตามในสัปดาห์นี้ จะเป็นผลการประชุมของ Fed ความคืบหน้าของมาตรการกระตุ้นเศรษฐกิจของรัฐบาล ทิศทางของการเคลื่อนย้ายเงินลงทุนระหว่างประเทศ